CELEX: 62013TN0550
Language: et
Date: 2013-10-15 00:00:00
Title: Kohtuasi T-550/13: 15. oktoobril 2013 esitatud hagi — Kreeka Vabariik versus Euroopa Komisjon

21.12.2013   
            
            
               ET
            
            
               Euroopa Liidu Teataja
            
            
               C 377/17
            
         15. oktoobril 2013 esitatud hagi — Kreeka Vabariik versus Euroopa Komisjon
   (Kohtuasi T-550/13)
   2013/C 377/40
   Kohtumenetluse keel: kreeka
   
      Pooled
   
   
      Hageja: Kreeka Vabariik (esindajad: I. Chalkias, X. Basakou ja A. Vasilopoulou)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada komisjoni 13. augusti 2013. aasta lõplik rakendusotsus 2013/433/EL, mille kohaselt Euroopa Liidu rahastamine ei kata teatavaid kulutusi, mida liikmesriigid on teinud Euroopa Põllumajanduse Arendus- ja Tagatisfondi (EAGGF) tagatisrahastu, Euroopa Põllumajanduse Tagatisfondi (EAGF) ja Euroopa Maaelu Arengu Põllumajandusfondi (EAFRD) raames (teatavaks tehtud numbri C(2013) 5225 all ja avaldatud ELT L 219, 15.8.2013, lk 49), Kreeka Vabariiki puudutavas osas, ja
            
         
               —
            
            
               mõista kohtukulud välja komisjonilt.
            
         
      Väited ja peamised argumendid
   
   Hagi põhjendamiseks esitab hageja järgmised väited:
   
                
            
            
               Esimeses väites, mis puudutab virsikute ja ploomide töötlemistoetuste korrale kohaldatavat korrektsiooni, väidab Kreeka Vabariik, et otsus kohaldada 2013. aastal pärast komisjoni rohkem kui neli aastat kestnud tegevusetust korrektsioone 2006. ja 2007. majandusaasta suhtes seoses puudustega kontrollisüsteemides, mis tuvastati juba 2008. aastal, rikub õiguskindluse, mõistliku aja ning komisjoni õigeaegse tegevuse üldpõhimõtet, kuna menetluse põhjendamatult liiga pikk kestus tabas Kreeka Vabariiki eelarve seisukohalt täiesti ootamatult ja kahjustab teda praeguses eelarve oludes.
            
         
                
            
            
               Teises väites, mis puudutab virsikute ja ploomide töötlemistoetuste korrale kohaldatavat korrektsiooni, väidab Kreeka Vabariik, et jõudes järeldusele, et kaks põhikontrolli jäeti teostamata ning tehes ettepaneku kohaldada 10 % ühtse määraga korrektsiooni, tegi komisjon faktivea ja põhjendas oma otsust täiesti ebapiisavalt, ja et eelmainitud määr ei tohiks mingil juhul ületada 5 %, mis on kohaldatav põhikontrollides puuduste tuvastamise korral.
            
         
                
            
            
               Kolmandas väites kinnitab Kreeka Vabariik, et mis puudutab korrektsiooni POSEI valdkonnas (kõrvalisele asukohale ning saarelisele asendile vastavate valikmeetmete programm) — Egeuse mere väikesaared, siis on komisjoni otsuses jäetud esitamata konkreetne põhjendus, mis võiks kohaldatud korrektsiooni õigustada.